Απόφαση αριθ. 10/2001 της Επιτροπής των πρέσβεων ΑΚΕ-ΕΚ

της 20ής Δεκεμβρίου 2001

όσον αφορά τη χρησιμοποίηση των μη διατεθέντων πόρων του όγδοου Ευρωπαϊκού Ταμείου Ανάπτυξης

(2002/147/ΕΚ)

Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,

Έχοντας υπόψη:

την τέταρτη σύμβαση ΑΚΕ-ΕΚ, η οποία υπογράφηκε στο Λομέ στις 15 Δεκεμβρίου 1989 και τροποποιήθηκε από τη συμφωνία που υπογράφηκε στο Μαυρίκιο στις 4 Νοεμβρίου 1995, και ιδίως το άρθρο 195 στοιχείο β), το άρθρο 219 παράγραφος 2 στοιχείο δ), το άρθρο 245 παράγραφος 2, το άρθρο 257 και το άρθρο 282 παράγραφος 5,

τη συμφωνία εταιρικής σχέσης ΑΚΕ-ΕΚ, που υπογράφηκε στο Κοτονού στις 23 Ιουνίου 2000,

Εκτιμώντας τα ακόλουθα:

(1) Η απόφαση αριθ. 1/2000(1), του Συμβουλίου Υπουργών ΑΚΕ-ΕΚ, της 27ης Ιουλίου 2000, καθόρισε μεταβατικά μέτρα που ισχύουν από τις 2 Αυγούστου 2000 μέχρι την έναρξη ισχύος της συμφωνίας εταιρικής σχέσης ΑΚΕ-ΕΚ, και προβλέπει την πρόωρη εφαρμογή ορισμένων διατάξεων της συμφωνίας εταιρικής σχέσης. Εξάλλου, ορισμένες διατάξεις της τέταρτης σύμβασης της ΑΚΕ-ΕΚ, παραμένουν σε ισχύ. Το άρθρο 2 στοιχείο ε) της εν λόγω απόφασης καθορίζει ότι οι διατάξεις της εν λόγω σύμβασης όσον αφορά τις αρμοδιότητες του Συμβουλίου των Υπουργών ΑΚΕ-ΕΚ σχετικά με τη χρησιμοποίηση των μη διατεθέντων πόρων του 6ου, 7ου και 8ου ΕΤΑ, παραμένουν σε εφαρμογή.

(2) Το Συμβούλιο Υπουργών ΑΚΕ-ΕΚ εξουσιοδότησε στις 11 Μαΐου 2001 την Επιτροπή των Πρέσβεων ΑΚΕ-ΕΚ να αποφασίσει για τη χρησιμοποίηση των μη διατεθέντων πόρων από το όγδοο ΕΤΑ, με βάση το άρθρο 195 στοιχείο β), το άρθρο 219 παράγραφος 2 στοιχείο δ), το άρθρο 245 παράγραφος 2, το άρθρο 257 και το άρθρο 282 παράγραφος 5 της τέταρτης σύμβασης ΑΚΕ ΕΚ και το άρθρο 2 στοιχείο ε) της απόφασης αριθ. 1/2000 του Συμβουλίου Υπουργών ΑΚΕ-ΕΚ.

(3) Για να μπορέσουν να συνεχισθούν οι δραστηριότητες του Κέντρου Ανάπτυξης των Επιχειρήσεων (ΚΑΕ) και του Τεχνικού Κέντρου Γεωργικής και Αγροτικής Συνεργασίας (ΚΑΓ), είναι σκόπιμο να διατεθούν οι πόροι που είναι αναγκαίοι για να καλύψουν τις οικονομικές ανάγκες για το οικονομικό έτος 2002.

(4) Το κονδύλι που προβλέπεται στο άρθρο 2 στοιχείο α) του δεύτερου χρηματοδοτικού πρωτοκόλλου πρέπει να διατηρηθεί ώστε η Κοινότητα να μπορέσει να συνεχίσει να παρέχει έκτακτη βοήθεια σύμφωνα με το άρθρο 254 της τέταρτης σύμβασης ΑΚΕ-ΕΚ.

(5) Για να εξασφαλιστεί ότι η Κοινότητα συμβάλλει στις προσπάθειες για την πρόληψη και τη διευθέτηση των συγκρούσεων, καθώς και την αποκατάσταση της ειρήνης, κυρίως με τη διευκόλυνση της αποστράτευσης και της επανένταξης των παλαιών πολεμιστών, απαιτείται χρηματοδότηση.

(6) Για να εξασφαλιστεί η χρηματοδότηση ορισμένων δραστηριοτήτων, πρέπει να χορηγηθούν συμπληρωματικοί πόροι για την περιφερειακή συνεργασία μεταξύ των κρατών ΑΚΕ, ιδίως υπέρ της στήριξης της δημόσιας υγείας και του ιδιωτικού τομέα,

ΑΠΟΦΑΣΙΖΕΙ:

Άρθρο 1

ΚΑΕ/ΚΑΓ

1. Λαμβάνεται από τους πόρους που δεν διατέθηκαν από το 8ο ΕΤΑ (γενικό αποθεματικό), ως προκαταβολή για το 9ο ΕΤΑ, το ποσό των:

- 23 εκατ. ευρώ για τη χρηματοδότηση του προϋπολογισμού του ΚΑΕ το 2002,

- 13,7 εκατ. ευρώ για τη χρηματοδότηση του προϋπολογισμού του ΚΑΓ το 2002.

2. Τα ενδεχόμενα υπόλοιπα των πιστώσεων που προορίζονται για τη χρηματοδότηση του ΚΑΕ και του ΚΑΓ, τα οποία δεν χρησιμοποιήθηκαν το οικονομικό έτος 2002, μεταφέρονται αυτομάτως στο οικονομικό έτος 2003.

Άρθρο 2

Έκτακτη βοήθεια

Μέχρι την έναρξη ισχύος του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ, τα μη διατεθέντα υπόλοιπα του ποσού για την έκτακτη βοήθεια, όπως αναφέρεται στο άρθρο 254 της τέταρτης σύμβασης ΑΚΕ-ΕΚ και το άρθρο 2 στοιχείο α) του δεύτερου χρηματοδοτικού πρωτοκόλλου, εξακολουθούν να χορηγούνται για έκτακτη βοήθεια.

Άρθρο 3

Πρόληψη, διευθέτηση των συγκρούσεων και ειρήνευση

Λαμβάνεται από τους μη διατεθέντες πόρους του 8ου ΕΤΑ (γενικό αποθεματικό), ποσό 50 εκατ. ευρώ για τη χρηματοδότηση δράσεων σχετικά με την πρόληψη και τη διευθέτηση των συγκρούσεων καθώς και την ειρήνευση, σύμφωνα με το άρθρο 11, παράγραφοι 2 και 3 της συμφωνίας εταιρικής σχέσης ΑΚΕ-ΕΚ.

Άρθρο 4

Συνεργασία μεταξύ των κρατών ΑΚΕ

Λαμβάνεται από τους μη διατεθέντες πόρους του 8ου ΕΤΑ (γενικό αποθεματικό), ποσό 94 εκατ. ευρώ για να χρησιμοποιηθεί για τη χρηματοδότηση δράσεων στον τομέα της περιφερειακής συνεργασίας. Στο πλαίσιο αυτού του ποσού, 44 εκατ. ευρώ θα διατεθούν ειδικά για μια νέα πρωτοβουλία υπέρ της δημόσιας υγείας και 50 εκατ. ευρώ υπέρ της ανάπτυξης του ιδιωτικού τομέα και των τεχνολογιών για την ενημέρωση και τις επικοινωνίες.

Άρθρο 5

Υλοποίηση

Ο κύριος διατάκτης του ΕΤΑ καλείται να λάβει τα απαραίτητα μέτρα για την εφαρμογή της παρούσας απόφασης.

Άρθρο 6

Έναρξη ισχύος

Η παρούσα απόφαση αρχίζει να ισχύει από την ημέρα της εκδόσεώς της.

Βρυξέλλες, 20 Δεκεμβρίου 2001.

Για το Συμβούλιο Υπουργών ΑΚΕ-ΕΚ

από την Επιτροπή των Πρέσβεων ΑΚΕ-ΕΚ

Ο Πρόεδρος

F. van Daele

(1) ΕΕ L 195 της 1.8.2000, σ. 46.